b'\n_START_ARTICLE_\nSekhmet\n_START_SECTION_\nKrigsgudinden\n_START_PARAGRAPH_\nIf\xc3\xb8lge en egyptisk myte blev Sekhmet skabt, da Ra \xc3\xb8nskede at straffe menneskeheden. Hun dr\xc3\xa6bte for fode og drak blodet, og lod sig ikke aflede. Da hun til sidst p\xc3\xa5 det n\xc3\xa6rmeste havde udryddet menneskeheden, inds\xc3\xa5 Ra at han m\xc3\xa5tte gribe til tricks. Han fik hende til at drikke store m\xc3\xa6ngder okerfarvet \xc3\xb8l i den tro, at det var blod. Straks hun tumlede om, blev hun forvandlet til en langt mildere gudinde, nemlig Hathor, og menneskeheden var reddet.  _NEWLINE_Som mor til Nefertum, som selv er en helbredende gud, fik Sekhmet selv en mere beskyttende side, som kom til syne i hendes aspekt som gudinde for helbredelse og kirurgi. Hendes pr\xc3\xa6steskab var specialister indenfor medicin, et omr\xc3\xa5de, egypterne forbandt med ritualer og magi.  Pr\xc3\xa6sterne var ogs\xc3\xa5 kirurger af bem\xc3\xa6rkelsesv\xc3\xa6rdig dygtighed. _NEWLINE_Sekhmet ledsagede farao i krig, og blev ofte betragtet som hans mor. Fx blev der i farao Tutankhamons grav fundet et lille gyldent skrin, hvor forrest i venstre \xc3\xb8verste hj\xc3\xb8rne kongen tituleres "s\xc3\xb8n af Ptah og Sekhmet". _NEWLINE_Men hun spredte r\xc3\xa6dsel overalt hos fjenderne. If\xc3\xb8lge egyptisk overbevisning var selv Seths h\xc3\xa5ndlangere og slangen Apophis hende underlegne. Hendes v\xc3\xa5ben var "pile, med hvilke hun gennemborer hjerter", og "der stod flammer fra hendes krop; de varme \xc3\xb8rkenvinde var hendes hede \xc3\xa5nde." Hun blev set som Ras \xc3\xb8je, som Wadjet, og dermed identificeret som Ras datter. P\xc3\xa5 denne m\xc3\xa5de blev hun ogs\xc3\xa5 en himmelgudinde med titlen "Himlens herskerinde"._NEWLINE_Sekhmet blev ofte dyrket d\xc3\xa9r, hvor udt\xc3\xb8rrede flodlejer, wadi, mundede ud i Nildalendalen, og hvor l\xc3\xb8verne jagtede p\xc3\xa5 bytte.\n_START_SECTION_\nStatuerne\n_START_PARAGRAPH_\nI marts 2017 opdagede man ved farao Amenhotep 3.s gravtempel i Luxor  ikke f\xc3\xa6rre end 66 velbevarede statuer af diorit, forestillende Sekhmet. I 2016 fandt man seks statuer af krigsgudinden, udhugget i sort granit. For at formilde hendes uhyre vrede, foretog hendes pr\xc3\xa6steskab et ritual foran en ny statue af hende p\xc3\xa5 hver af \xc3\xa5rets dage - hvad der m\xc3\xa5ske forklarer, hvorfor der findes s\xc3\xa5 mange. For at formilde hende yderligere, blev hun fejret efter hvert slag, s\xc3\xa5 \xc3\xb8del\xc3\xa6ggelsen kunne f\xc3\xa5 en ende. Ved starten af hvert \xc3\xa5r dansede egypterne til musik og drak store m\xc3\xa6ngder vin i h\xc3\xa5b om at berolige Sekhmets vildskab.  P\xc3\xa5 statuen, der opbevares i Louvre, st\xc3\xa5r der: Amenhotep 3., elsket af Sekhmet den Store, der sk\xc3\xa6nker ham evigt liv. _NEWLINE_Man t\xc3\xa6nker sig, at der oprindeligt stod 730 statuer af Sekhmet ved Amenhoteps gravtempel p\xc3\xa5 Nilens vestbred, en siddende og en st\xc3\xa5ende statue for hver af \xc3\xa5rets dage; men allerede efter kort tid begyndte gravtemplet at forfalde som f\xc3\xb8lge af stigende grundvand, og statuer og byggematerialer blev flyttet. Sekhmet var knyttet til gudinden Mut, Amons gemalinde, som blev tilbedt syd for Karnak. Dermed har en del af Sekhmets statuer sandsynligvis endt med at tjene som statuer af Mut i hendes tempel p\xc3\xa5 Nilens \xc3\xb8stbred,  efter at pr\xc3\xa6stekongen Pinudjem 1. fik dem flyttet derhen omkring 1050 f.Kr.'